Jakob Engel-Schmidt (V), 2014-05-09:
Tak, formand.
Det kommer nok ikke som en overraskelse for de tilstedeværende i salen, at Venstre er imod Enhedslistens beslutningsforslag, men jeg skal sige, at det jo er helt fascinerende at følge med i den politiske stammedans, der for et øjeblik siden foregik mellem Enhedslistens ordfører og vores minister på området.
Det noterer vi os i Venstre med tilfredshed, da vi selvfølgelig er imod id-kortet.
Som tidligere sagt i min korte bemærkning indeholder beslutningsforslaget en bestemmelse om at indføre et id-kort, hvor personer ansat i byggebranchen skal opgive navn, nationalitet, skatteoplysninger, og formålet med kortet sammen med en række andre redskaber er at bekæmpe social dumping.
Som jeg tidligere har sagt til B 93, mener vi i Venstre, at vi skal have ordnede forhold på det danske arbejdsmarked, hvor regler overholdes, og vi mener også, at den danske model fungerer så fremragende, at vi skal undgå overflødig lovgivning.
Venstre mener derfor ikke, at id-kortet løser nogen problemer.
Det er udelukkende ekstra bureaukrati og fjerner den fleksibilitet, som vi alle sammen er så glade for på vores arbejdsmarked i dag.
Må jeg ikke minde forsamlingen om, at SKAT siden 1. juli 2012 har kunnet kræve, at medarbejdere på en byggeplads identificerer sig med cpr-nummer og fremvisning af gyldig legitimation.
Det mener jeg er tilstrækkeligt, og jeg mener, at den nødvendige kontrol er mulig at føre, skulle man ønske det.
Venstre mener kort sagt ikke, at der er behov for yderligere foranstaltninger på området.
Vi mener, at det vil medføre et administrativt arbejde både for arbejdsgiver og arbejdstager, og det vil også medføre yderligere omkostninger.
Som tidligere nævnt har byggebranchen jo stor fordel af, at det danske arbejdsmarked er så fleksibelt, og bygge- og anlægsbranchen er også karakteriseret ved, at der ofte er stort behov for at op- og nedskalere i antallet af medarbejdere på byggepladsen, ofte med få dages varsel.
Når der ikke ifølge Enhedslistens beslutningsforslag må arbejdes på en byggeplads uden et gyldigt id-kort, kan det skabe visse udfordringer.
Jeg vil gætte på, at det kommer til at tage længere tid end en enkelt dag eller to at udstede det her id-kort.
Det vil medføre yderligere omkostninger, det vil medføre forsinkelser, og det vil medføre, at en praktisk opbygning er en hæmsko for danske entreprenører og byggevirksomheder.
Venstre er af den opfattelse, at Enhedslistens forslag til kortets indhold er meget vidtgående.
Der er tale om en meget omfattende registrering af personfølsomme oplysninger, der er omfattet af persondataloven.
Med de seneste afsløringer omkring Nets, Se og Hør og andre virksomheder in mente synes jeg, at det er noget, vi skal være særdeles varsomme med og ikke bare skyde det hen til en akademisk diskussion om persondatasikkerhed.
Anvendelsen af det her id-kort medfører altså en række problemstillinger i forhold til overholdelsen af persondataloven, som bør afdækkes, før man overhovedet påtænker at gå videre, skulle man være for beslutningsforslaget.
Derudover er der også mulighed for, at der opstår en række vanskeligheder, når udenlandske arbejdere skal have registreret kurser i sikkerhed, idet det kan være utrolig udfordrende for danske arbejdsgivere at vurdere, om kurserne kan tilsvares med sideløbende og tilsvarende uddannelse i Danmark.
Jeg forventer derfor lange sagsbehandlingstider, højere omkostninger for danske virksomheder og generelt besvær, hvis Enhedslistens beslutningsforslag gennemføres.
Venstre har også noteret sig, og det har jeg i særdeleshed, at Enhedslistens forslag omhandler både medarbejdere og selvstændige erhvervsdrivende etableret som enkeltmandsvirksomhed.
Vi finder det meget besynderligt, at enkeltmandsvirksomheder på den måde sidestilles med ansatte under et.
Det er nyt i dansk lovgivning.
Afslutningsvis vil jeg gerne bemærke, at der i beslutningsforslaget ikke er fremsat en nærmere beskrivelse af, hvilke sanktioner man skal påføre virksomheder eller ansatte på byggepladser, der ikke har de her id-kort.
Hvis vi nu skal være helt ærlige, fornemmer jeg, at der er en bagvedliggende tanke i forhold til det her beslutningsforslag, og det kunne være spændende at høre hr. Finn Sørensen og ligestilledes bemærkninger til, om det i virkeligheden ikke handler om at sørge for, at udenlandske arbejdere, der kommer til Danmark, skal have så svært som overhovedet muligt ved at opnå tilladelse til at arbejde i Danmark, for hvis det er den reelle hensigt, kan man jo bare sige det i stedet for at skulle indføre alt muligt bureaukrati som et skjul for det.
Med de bemærkninger kan jeg informere om, at Venstre stemmer nej til beslutningsforslaget.